SPOROČILO ZA JAVNOST

**Urejenost smučarsko-tekaških prog v destinaciji Kranjska Gora v zimski sezoni 2021/22**

Letošnji pričetek zime s snegom resnično ne skopari, že konec novembra je padla zadostna količina snega, da smo še pred začetkom decembra pričeli s tekaško sezono, kot vse kaže pa je ponovna snežna pošiljka že na poti. V kolikor se bo to udejanjilo, bo letošnja zima ponovno nudila obilo užitkov na tekaških smučinah.

Upravljanje tekaških prog od Rateč do Planice in naprej v Tamar je z letošnjo sezono prevzel Nordijski center Planica, ki je že v sredini novembra uredil dvokilometrsko progo s snegom, ki je bil od pomladi skladiščen na snežni deponiji pod Ciprnikom. Proga na Stadionu Nordijskega centra v Planici je bila prvenstveno namenjena športnikom, ki so se v jesenskem času mudili na pripravah v destinaciji Kranjska Gora. Ob nezasedenih kapacitetah pa je bila proga odprta tudi za rekreativne tekače na smučeh.

Trenutno je urejenih 20 kilometrov prog za klasično in drsalno tehniko na trasi **Rateče (meja z Italijo)** **- Ledine – Planica – Tamar**. Uvedli so enotno vstopnico za celotno območje, saj bodo proge urejali dnevno. Odrasli bodo za dnevno vstopnico odšteli **6,00 €**, medtem, ko bodo **otroci do 12. leta starosti** lahko proge uporabljali **brezplačno.** **Dijaki, študenti in seniorji nad 65 let** bodo za dnevno vozovnico odšteli **4,00 €.**

Na voljo bodo tudi tedenske in sezonske vstopnice, ki jih lahko kupite tudi s turističnim bonom21, vendar je nakup možen le v osrednjem objektu za smučarske teke v Nordijskem centru v Planici. Medtem, ko bodo dnevne vstopnice za nakup na razpolago lahko kupili tudi na ostalih **prodajnih mestih** na vstopnih točkah na tekaške proge in sicer na **Ledinah, pri gostilni Ponca v Ratečah med 8.00 in 16.00 ter v Hotelu Dom Planica med 7.00 in 22.00.**

**Obratovalni čas tekaških prog** na območju Rateče-Planica bo vsak dan med **8.00 in 17.00** ter na **Stadionu Nordijskega centra Planica vsak dan med 8.00 in 20.00, tekaška proga bo na tem delu osvetljena.**

Tekaške proge so dnevno urejene na območju Republike Slovenije, na celotni trasi od mejnega prehoda med Slovenijo in Italijo, Ledinami, Nordijskem centru Planica in Tamarjem tako za klasični kot tudi prosti slog. Na **vstopnih točkah Gostilna Ponca, Ledine in NC Planica** so urejene tudi parkirne površine za več 100 avtomobilov. Prosimo za upoštevanje parkirnih režimov.

Na destinaciji Kranjska Gora so urejene še tekaške smučine v Gozdu Martuljku v dolžini 2 kilometrov, v Mojstrani in za hotelom Kompas v Kranjski Gori, kjer je vsak večer med 17. 00 in 21.00 moč teči pod žarometi. Te tekaške proge bodo urejene dvakrat tedensko oz. po vsakem močnejšem sneženju. Uporaba teh tekaških prog je brezplačna.

V času urejanja smučarsko-tekaških prog je gibanje po tekaških prog strogo prepovedano prav tako hoja in sprehajanje psov na urejenih progah.

Na spletni strani [**www.kranjska-gora.si**](http://www.kranjska-gora.si) dnevno objavljamo in posodabljamo [**»semafor urejenosti tekaških prog«**](https://kranjska-gora.si/obratovanje-tekaskih-prog/)**. Urejenost tekaških prog lahko preverite tudi na spletni strani** [**www.nc-planica.si**](http://www.nc-planica.si)**.**

**Vabljeni na tekaške smučine na destinacijo – želimo vam obilo užitkov na tekaških smučinah!**